Id-Direttiva tal-Kunsill 94/8/KE
tal-21 ta’ Marzu 1994
li temenda d-Direttiva 78/660/KEE dwar ir-reviżjoni ta’ l-ammonti espressi f’ecu
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Raba’ Direttiva tal-Kunsill 78/660/KEE tal-25 ta’ Lulju 1978 imsejsa fuq l-Artikolu 54(3)(g) tat-Trattat dwar il-kontijiet annwali ta’ ċerti tipi ta’ kumpaniji (1), u b’mod partikolari l-Artikolu 53(2) tagħha,
Wara li kkunsidra l-proposta mill-Kummissjoni [1],
Billi l-Artikoli 11 u 27 tad-Direttiva 78/660/KEE u, bħala riferiment, l-Artikolu 6 tad-Direttiva 83/349/KEE [2] u l-Artikoli 20 u 21 tad-Direttiva 84/253/KEE [3] għandhom fihom l-għetiebi espressi fl-ecu għat-total tal-karta tal-bilanċ u l-valur tal-bejgħ nett li ġewwa fihom l-Istati Membri jistgħu jagħtu ċerti derogi mid-Direttivi msemmija;
Billi, skond l-Artikolu 53(2) tad-Direttiva 78/660/KEE, kull ħames snin il-Kunsill, huwa u jaġixxi fuq proposta mill-Kummissjoni, għandu jeżamina, u, jekk ikun hemm il-ħtieġa, jirrevedi l-ammonti espressi fl-ecu f’din id-Direttiva, fid-dawl tax-xejriet ekonomiċi u monetarji fil-Komunità;
Billi sal-lum il-Kunsill, skond l-Artikolu 53(2) tad-Direttiva 78/660/KEE, irreveda f’żewġ okkażjonijiet l-ammonti msemmija permezz tad-Direttivi 84/569/KEE [4] u 90/604/KEE [5];
Billi t-tielet perjodu taż-żmien ta’ ħames snin intemm fl-24 ta’ Lulju 1993 u r-rivista ta’ dawn l-ammonti hija għalhekk iġġustifikata;
Billi f’dawn l-aħħar ħames snin, l-ecu tilef parti mill-valur tiegħu, imkejjel f’termini reali; billi, fuq il-bażi tax-xejriet ekonomiċi u monetarji fil-Komunità, hija meħtieġa żieda fl-ammonti espressi f’ecu,
ADOTTA DIN ID-DIRETTIVA:
Artikolu 1
1. L-Artikolu 11 tad-Direttiva 78/660/KEE huwa huwa hawnhekk emendat kif ġej:
- fl-ewwel inċiż, "it-total tal-karta tal-bilanċ: ta’ 2000000 ECU" għandu jinbidel bi "it-total tal-karta tal-bilanċ: ta’ 2500000 ECU",
- fit-tieni inċiż, "il-valur tal-bejgħ nett: ta’ 4000000 ECU" għandu jinbidel bi "il-valur tal-bejgħ nett: ta’ 5000000 ECU".
2. L-Artikolu 27 tad-Direttiva 78/660/KEE huwa hawnhekk emendat kif ġej:
- fl-ewwel inċiż, "it-total tal-karta tal-bilanċ: ta’ 8000000 ECU" għandu jinbidel bi "it-total tal-karta tal-bilanċ: ta’ 10000000 ECU",
- fit-tieni inċiż "il-valur tal-bejgħ nett: ta’ 16000000 ECU" għandu jinbidel bi "il-valur tal-bejgħ nett: ta’ 20000000 ECU".
3. Ir-reviżjoni ta’ l-ammonti ta’ hawn fuq fl-ecu għandha tikkostitwixxi t-tielet reviżjoni ta’ kull ħames snin ipprovvduta fl-Artikolu 53(2) ta’ Direttiva 78/660/KEE.
Artikolu 2
L-ammont ekwivalenti ta’ l-ecu fil-munita korrenti nazzjonali għandu jkun dak li jkun jeżisti fil-21 ta’ Marzu 1994 kif ippubblikat fil-Ġurnal Uffiċjali tal-Komunitajiet Ewropej.
Artikolu 3
1. Dawk l-Istati Membri li jkun beħsiebhom li jagħmlu użu mill-għażla pprovvduta fl-Artikoli 11 u 27 tad-Direttiva 78/660/KEE, kif emendata b’din id-Direttiva, għandhom idaħħlu fis-seħħ il-miżuri meħtieġa għalihom sabiex iħarsu din id-Direttiva f’kull żmien wara l-pubblikazzjoni tagħha. Għandhom jgħarrfu minnufih lill-Kummissjoni b’dan.
2. Meta l-Istati Membri jadottaw dawn il-miżuri, dawn għandu jkun fihom referenza għal din id-Direttiva jew għandhom ikunu akkumpanjati b’din ir-referenza għal din id-Direttiva fl-okkażjoni tal-pubblikazzjoni uffiċjali tagħhom. Il-metodi dwar kif issir din ir-referenza għandhom jiġu stabbiliti mill-Istati Membri.
3. L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tal-liġijiet nazzjonali li huma jadottaw fil-kamp irregolat minn din id-Direttiva.
Artikolu 4
Din id-Direttiva għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 5
Din id-Direttiva hija indirizzata lill-Istati Membri.
Magħmula fi Brussel, fil-21 ta’ Marzu 1994.